sasi tharoor denies cpm bjp alliance in vattiyoorkavu | വോട്ടു കച്ചവടം എന്നാരോപിക്കുന്നത് വോട്ടർമാരെ അപമാനിക്കുന്നതിന് തുല്യം; സ്ഥിരമായി കമ്മ്യൂണിസ്റ്റ് പാർട്ടിക്ക് വോട്ടു ചെയ്യുന്നവർ ആരു പറഞ്ഞാലും മാറ്റി ചെയ്യില്ല; ബിജെപിക്ക് സിപിഎം ജയിക്കുന്നതിന് താല്പര്യമുണ്ടാകില്ല; വട്ടിയൂർക്കാവിൽ സിപിഎം-ബിജെപി വോട്ടുകച്ചവടത്തെ തള്ളാൻ തരൂർ ചൂണ്ടിക്കാട്ടുന്ന ഘടകങ്ങൾ ഇങ്ങനെ - MarunadanMalayali.com
വോട്ടു കച്ചവടം എന്നാരോപിക്കുന്നത് വോട്ടർമാരെ അപമാനിക്കുന്നതിന് തുല്യം; സ്ഥിരമായി കമ്മ്യൂണിസ്റ്റ് പാർട്ടിക്ക് വോട്ടു ചെയ്യുന്നവർ ആരു പറഞ്ഞാലും മാറ്റി ചെയ്യില്ല; ബിജെപിക്ക് സിപിഎം ജയിക്കുന്നതിന് താല്പര്യമുണ്ടാകില്ല; വട്ടിയൂർക്കാവിൽ സിപിഎം-ബിജെപി വോട്ടുകച്ചവടത്തെ തള്ളാൻ തരൂർ ചൂണ്ടിക്കാട്ടുന്ന ഘടകങ്ങൾ ഇങ്ങനെ
October 07, 2019 | 03:41 PM IST | Permalink
തിരുവനന്തപുരം: വോട്ടുകച്ചവട ആരോപണങ്ങൾ വോട്ടർമാരെ അപമാനിക്കുന്നതിന് തുല്യമാണെന്നും ആർക്ക് വോട്ട് ചെയ്യണമെന്ന് വോട്ടർമാർക്ക് അറിയാമെന്നും ശശിതരൂർ എംപി. വട്ടിയൂർക്കാവിൽ സിപിഎം-ബിജെപി വോട്ടുകച്ചവടം എന്ന ആരോപണത്തെക്കുറിച്ച് പ്രതികരിക്കുകയായിരുന്നു അദ്ദേഹം. മുതിർന്ന നേതാക്കളാരും വട്ടിയൂർക്കാവിൽ പ്രചരണത്തിനെത്തുന്നില്ല എന്ന യുഡിഎഫ് സ്ഥാനാർത്ഥി കെ മോഹൻകുമാറിന്റെ പരാതിയെ തുടർന്ന് തിരുവനന്തപുരത്ത് പ്രചരണത്തിനെത്തിയ ശശിതരൂർ മാതൃഭൂമി ന്യൂസിനോടാണ് പ്രതികരിച്ചത്. കേരളത്തിലെ വോട്ടർമാർ അറിവുള്ളവരാണെന്നും ആർക്ക് വോട്ടുചെയ്യണമെന്ന് വോട്ടർമാർക്ക് ആരും പറഞ്ഞു കൊടുക്കേണ്ടതില്ലെന്നും തരൂർ പറഞ്ഞു.
ബിജെപിയെ സംബന്ധിച്ചിടത്തോളം കമ്മ്യൂണിസ്റ്റ് പാർട്ടി ജയിക്കുന്നതിന് താൽപര്യമുണ്ടാവില്ല. സിപിഎം ഭരിക്കുന്ന സംസ്ഥാനത്ത് ബിജെപി ജയിക്കുന്നത് സ്വാഭാവികമായും അവരുടെ മുഖത്തേൽക്കുന്ന അടിയാണ്. മാത്രമല്ല പാർട്ടിക്കകത്ത് ചിലപ്പോൾ തർക്കങ്ങൾ ഉണ്ടായിരിക്കാം. അതുകൊണ്ടായിരിക്കാം ഇത്തരത്തിലുള്ള ആരോപണങ്ങൾ ഉണ്ടാവുന്നതെന്നും തരൂർ കൂട്ടിച്ചേർത്തു.
'കമ്മ്യൂണിസ്റ്റ് പാർട്ടിക്ക് വോട്ടു ചെയ്യുന്നത് കുടുംബപരമായും മറ്റും സ്ഥിരമായി കമ്മ്യൂണിസ്റ്റ പാർട്ടിക്ക് വോട്ടു ചെയ്യുന്നവരാണ്. അവർ നാളെ ബിജെപിക്ക് വോട്ടുകൊടുക്കും എന്നു പറഞ്ഞാൽ കേൾക്കുമോ?' തരൂർ ചോദിച്ചു. വളരെ ചെറിയൊരു ശതമാനം മാത്രമേ അത്തരത്തിൽ വോട്ടു മാറ്റിചെയ്യുന്നവരുണ്ടാവൂ. ജനങ്ങൾക്കറിയാം എന്താണ് ചെയ്യേണ്ടതെന്ന്. തനിക്ക് ചില കമ്മ്യൂണിസ്റ്റ് വോട്ടു കിട്ടിയിട്ടുണ്ടെങ്കിൽ അതവിടെ ബിജെപിയെ തടുക്കാൻ വേണ്ടി വോട്ടു ചെയ്തവരായിരിക്കും. പക്ഷെ ഒരിക്കലും പാർട്ടി പറഞ്ഞിട്ടോ നേതാവ് പറഞ്ഞിട്ടോ അല്ല അത് സംഭവിച്ചിരിക്കുക. ലോക്സഭാ തെരഞ്ഞെടുപ്പിൽ തനിക്കാരും വോട്ടുമറിച്ചിട്ടില്ലെന്നും ശശി തരൂർ പറഞ്ഞു.